和子瞻鐵拄杖
作者：蘇轍
朝代：宋

paragraphs: 截竹爲杖瘦且輕，石堅竹破誤汝行。
削木爲杖輕且好，道遠木折恐不到。
閩君鐵杖七尺長，色如黑蛇氣如霜。
提携但恐汝無力，撞堅過嶮安能傷。
柳公雖老尚强健，閉門却掃不復將。
知公足力無險阻，憐公未有登山侶。
回生四海惟一身，袖中長劍爲兩人。
洞庭漫天不覺過，半酣起舞驚鬼神。
願公此杖亦如此，適意遨遊日千里。
歸來倚壁示時人，海外蒼茫空自記。